Adrian wil mense laat lag met 'Dating Life' | Netwerk24
Adrian wil mense laat lag met 'Dating Life'
Deur AJ Opperman 04 Junie 2018 08:00
"As jy nie ontwikkel nie, gaan jy dood … op die verhoog," sê die komediant Alfred Adriaan aan die vooraand van sy debuut solo-vertoning as skerpskertser.
Adriaan, wat al onderwerpe soos potensiële dronk skoonouers en ongemaklike seksuele kaperjolle getakel het, staan op 27 Junie die eerste keer alleen op die verhoog in Dating Life, 'n vertoning wat op getroudes asook enkellopendes gerig is.
"Komedie gaan tog daaroor om grense te verskuif," sê Adriaan.
Hy vind dit veral moeilik om 'n klomp vreemdelinge uit verskillende agtergronde sáám te laat lag.
"Komedie moet die gehoor na plekke neem waar hulle nog nie tevore was nie. Dit is egter belangrik dat die humor moet seëvier. Jy sal nie uitverkoopte konserte hê as jy net klop-klop-grappies vertel nie."
Dating Life is tot 8 Julie in die Pieter Toerienteater by Montecasino in Fourways, Johannesburg, op die planke.
Hoewel dit sy solo-debuut is, het hy in vier jaar vyf Savanna Comics Choice-benoemings gekry asook uitnodigings om in New York en in Sydney op te tree.
Alfred Adriaan is vandeesmaand te sien in Dating Life.
Hy het al dikwels by Paker's Comedy and Jive by Montecasino opgetree en in ander komedie-lokale.
Hy verwys ook na Hankey in die Oos-Kaap, waar hy grootgeword het.
"Dit was 'n groot deel van my vormingsjare en dit het 'n groot invloed op hoe ek komedie aanpak. In vele opsigte is my stand-up 'n seun van 'n klein dorpie se perspektief op die wêreld waarin hy tans leef. Daar is altyd uitdagings met komedie. Jy moet op datum bly met alles rondom jou. Jy leer voortdurend en jy skep aanhoudend nuwe materiaal."